กรุงเทพกำไรพุ่ง ปั๊มเบี้ย2.6พันล้าน
กรุงเทพประกันชีวิตตั้งสำรองลดลง ดันไตรมาส 3 กำไรเพิ่ม 178% ทำเบี้ยรับปีแรกได้ 2,626 ล้าน นิยมแบบคุ้มครองระยะยาว
10 พ.ย. 2559

กรุงเทพประกันชีวิตตั้งสำรองลดลง ดันไตรมาส 3 กำไรเพิ่ม 178% ทำเบี้ยรับปีแรกได้ 2,626 ล้าน นิยมแบบคุ้มครองระยะยาว
นางคมคาย ธูสรานนท์ รักษาการกรรมการผู้จัดการใหญ่ บริษัท กรุงเทพประกันชีวิต เปิดเผยว่า ในช่วงไตรมาส 3 ที่ผ่านมา บริษัทมีกำไรสุทธิ 615 ล้านบาท เพิ่มขึ้น 178% เมื่อเทียบกับช่วงเดียวกันของปีก่อนที่ขาดทุนสุทธิ 785 ล้านบาท ทั้งนี้ เนื่องมาจากในไตรมาส 3 ที่ผ่านมา ได้มีการตั้งสำรองพิเศษเพียง 824 ล้านบาท ลดลงเมื่อเทียบกับช่วงไตรมาส 3 ปี 2558 ที่มีการตั้งสำรองพิเศษถึง 2,284 ล้านบาท
สำหรับผลการดำเนินงานในช่วง 9 เดือนแรกของปีนี้ มีกำไรสุทธิ 3,126 ล้านบาท เพิ่มขึ้น 71% เมื่อเทียบกับช่วงเดียวกันของปีก่อนที่มีกำไรสุทธิ 1,827 ล้านบาท โดยมีสินทรัพย์รวม 273,181 ล้านบาท เพิ่มขึ้นจากสิ้นปี 2558 จำนวน 9% จากการเติบโตของสินทรัพย์ลงทุน 
อย่างไรก็ตาม ในช่วงไตรมาส 3 ที่ผ่านมา ทำเบี้ยรับปีแรกได้ 2,626 ล้านบาท และช่วง 9 เดือนแรกทำได้ 7,043 ล้านบาท เพิ่มขึ้น 5% เมื่อเทียบกับช่วงเดียวกันของปีก่อน สูงกว่าอัตราเติบโตของธุรกิจประกันชีวิตโดยรวมที่เติบโตลดลงที่ 2.8% เป็นผลมาจากการที่บริษัทมีการเติบโตของเบี้ยรับปีแรกในช่องทางตัวแทน 45% และช่องทางอื่นๆ ซึ่งมีการเติบโตของเบี้ยรับปีแรกที่สูงถึง 41% โดยแบบประกันที่เน้นความคุ้มครองระยะยาวยังได้รับความนิยมจากลูกค้าเป็นหลัก และยังมีการออกแบบประกันใหม่ทั้งด้านความคุ้มครองและสุขภาพอย่างต่อเนื่อง
ทั้งนี้ บริษัทมีระดับความเพียงพอของเงินกองทุน (CAR) ณ สิ้นไตรมาส 3 ที่ผ่านมาอยู่ที่ 284% ลดลง เมื่อเทียบกับสิ้นปี 2558 ที่มีอยู่ 309% แต่ก็ยังสูงกว่าระดับที่กฎหมายกำหนดที่ 140% อยู่มากกว่า 2 เท่า จึงแสดงถึงความมั่นคงในฐานะทางการเงินของบริษัท